钦定古今图书集成/历象汇编/庶征典/第134卷 > 《温洛赋》郑宗哲
## 钦定古今图书集成/历象汇编/庶征典/第134卷 > 《温洛赋》郑宗哲

“惟上天降厥瑞，瑞著于川；惟君人临厥圣，圣通于天。”
由盛德之应矣，化清洛之温然。当短至之时，景为凛
烈；及暄变之际，应在沦涟。散彼皇明，受兹灵贶。奚独
禀于和气，乃潜感于深浪。遂使清冰不戒于洲渚之
曲，白露罢凝于蒹葭之上。狎而玩，信温温以异流；迫
而观，亦滔滔以难量。尔其发自山谷，会于河滨。其外
“也皎兮如镜，其中也煦然如春。夏虫不疑，失轻冰于
曲渚；秋鸿欲去，恋微暖于通津。”岂止元览不昧，呈祥有因，测彼浅深，穷兹浩渺。方将表瑞气于澄洁，岂独
激巨浪于昏晓。揭厉之辈，谓祁寒初失于波中；游泳
之徒，疑薰风远至于天表。若夫德至则应，天且不言，
就其深则酌之不竭。变其性乃即之也温。状真宰为
炉于其底，意邹子吹律于其源。若彼火井之荧煌，汤
泉之滃郁，徒及时于四气，宁善利于万物。德之感，其
感良多；水之瑞，其瑞惟何？方将吹籁之共凛，忽犹鼓
橐之相和。霁日初悬，似阳燧之藏深濑；红霞不散，若
阴火之在空波。方今地不藏宝，天惟瑞圣。兹水也有
时而温，由一人之德盛。